  Майя Бывальцева Удмуртиысь Эгра ёросын ӝыны иськемъёс выль сюрес лэсьтӥзы. «Удмуртавтодорлэн пресс-службаез ивортэмъя, со 2017-тӥ арын вуттэм нырысетӥез гурт объект. Муниципал контрактъя сое 30-тӥ шуркынмонозь усьтыны кулэ вал. Из пырылэсь, кӧльылэсь но луолэсь 25 сантиметр зӧкта суретэн шобыртэм 540 метръем сюрес Максимовка гуртэз Зура — Лозолюк трассаен герӟа. Выль сюреслэсь быдэс пасьталаез 8 метр, мынон-ветлон люкетэз — 6 метр. Сюресэз лэсьтон улсын сюресчиос, вить гумы поныса, ву кошкон сӧзнэтэз тупатӥзы, автобуслы берыктӥськыны инты но дугдылонни пуктӥзы, пыдын ветлӥсьёслы тротуар лэсьтӥзы. Пусъёмы, сюреслэн та люкетэз «Гурт сюресъёс» федерал программа улсын выльдэмын. Кызьы пусйизы «Удмуртавтодорын», выль сюрес тужгес но кулэ висисьёс но секытэн кышномуртъёс понна, угось тулыс но сӥзьыл матысь фельдшер-акушер пунктэ пыдын гинэ мыныны луэ вал. Тегъёс: Авто Эгра Удмуртия сюресъёс гуртсюресъёс  